次韵陳君俞携酒見過
作者：李之儀
朝代：宋

paragraphs: 野人欣莫逆，君子戒多上。
幸爾違朝市，聊復圖蕙帳。
薄田幾負郭，山水分背向。
巾車俯秋成，舒嘯會隨杖。
吾友真可人，輕舟數相訪。
投懷失枯槁，達意信摇蕩。
時哉固難得，觸境沈波浪。
謂我來歲寒，種種不少創。
杯盤挽氣類，論辨極戶量。
敢辭屢舉白，自喜老彌壯。
回頭易陳迹，傾倒乃惆悵。
樂事須勉旃，何適非醖釀。